
Τρίτη, 04 Αυγούστου 2026

ΔΕΛΤΙΟ ΤΥΠΟΥ

Εντοπισμός και διάσωση 7 αλλοδαπών επιβαινόντων Ι/Φ σκάφους και έρευνες προς εντοπισμό αγνοούμενου στη Σύμη - Θάνατος λουομένων στις Οινούσσες και στη Σητεία –– Τραυματισμός αλιεργάτη στην Αιδηψό – Αποβίβαση ασθενούς μέλους πληρώματος Φ/Γ πλοίου στο Γύθειο 

Τις απογευματινές ώρες την 02.08.2026, ενημερώθηκε η Λιμενική Αρχή της Σύμης για ένα ιστιοφόρο (Ι/Φ) σκάφος ελληνικής σημαίας, άνευ επιβαινόντων, το οποίο έπλεε ακυβέρνητο στη θαλάσσια περιοχή μεταξύ της ν. Σύμης και της βραχονησίδας «ΣΕΣΚΛΙ». Υπό τον συντονισμό του Ενιαίου Κέντρου Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ., εκκίνησαν έρευνες για τον εντοπισμό των συνολικά οκτώ (08) επιβαινόντων (υπήκοοι Γερμανίας), από τρία Περιπολικά σκάφη Λ.Σ.-ΕΛ.ΑΚΤ. (ΠΛΣ), ιδιωτικά σκάφη και ένα Περιπολικό όχημα Λ.Σ.-ΕΛ.ΑΚΤ. από ξηράς, ενώ απογειώθηκε και αεροσκάφος Λ.Σ.-ΕΛ.ΑΚΤ. Το Ι/Φ που εντοπίστηκε ακυβέρνητο, ακινητοποιήθηκε με τη συνδρομή κυβερνήτη έτερου θαλαμηγού σκάφους και ακολούθως κατέπλευσε αυτοδύναμα στο λιμάνι της Σύμης. 
Από τις έρευνες εντοπίστηκαν οι επτά (07) εκ των οκτώ (08) αγνοουμένων. Ειδικότερα, δύο (02) αλλοδαποί περισυλλέχθηκαν από Ι/Φ σκάφος «ΑΟΥΡΟΡΑ» Ν. Λαυρίου 486 στη θαλάσσια περιοχή «ΠΑΝΟΡΜΙΤΗ» ν. Σύμης. Στη συνέχεια, μία ακόμα αλλοδαπή εντοπίστηκε σε βραχώδη περιοχή «ΑΚΡΑ ΠΑΤΟΥ» και περισυλλέχθηκε από παραπλέον επαγγελματικό-αλιευτικό (Ε/Π–Α/Κ) σκάφος. Ακολούθως, τέσσερα επιπλέον άτομα εντοπίστηκαν από ΠΛΣ σε βραχώδη περιοχή «ΑΓΙΟΥ ΒΑΣΙΛΕΙΟΥ» και περισυλλέχθηκαν με την συνδρομή βοηθητικού σκάφους (tender) του Ι/Φ «ΑΟΥΡΟΡΑ». Άπαντες οι διασωθέντες μεταφέρθηκαν στο Κέντρο Υγείας Σύμης προς παροχή ιατρικής περίθαλψης. Δύο εξ’ αυτών μεταφέρθηκαν με την συνδρομή του επιβατηγού – δρομολογιακού (Ε/Γ-Δ/Ρ) «ΣΕΜΠΕΚΟ» Ν.Π.12723 στο Γενικό Νοσοκομείο Ρόδου για περαιτέρω ιατρικό έλεγχο. 
Οι έρευνες συνεχίζονται στην ευρύτερη περιοχή υπό τον συντονισμό του ΕΚΣΕΔ με τη συμμετοχή ενός Περιπολικού Σκάφους Λ.Σ.-ΕΛ.ΑΚΤ. (ΠΛΣ), για τον εντοπισμό του 8ου αγνοουμένου αλλοδαπού, ενώ τυχόν εξελίξεις θα γνωστοποιηθούν με νεότερο δελτίο τύπου. Προανάκριση διενεργείται από το Λιμεναρχείο Σύμης. 

*****

Τις μεσημβρινές ώρες χθες, ενημερώθηκε η Λιμενική Αρχή των Οινουσσών για την ύπαρξη ενός 80χρονου ημεδαπού ο οποίος ανασύρθηκε χωρίς τις αισθήσεις του, από τη θαλάσσια περιοχή της παραλίας «ΜΠΙΛΑΛΗ». Ο άνδρας παρελήφθη από ασθενοφόρο όχημα του ΕΚΑΒ και μεταφέρθηκε στο αγροτικό ιατρείο Οινουσσών, όπου επιχειρήθηκε καρδιοαναπνευστική αναζωογόνηση με αρνητικά αποτελέσματα. Στη συνέχεια, η σωρός μεταφέρθηκε με τη συνδρομή του επιβατηγού οχηματαγωγού (Ε/Γ-Ο/Γ) «ΑΓΙΟΣ ΝΙΚΟΛΑΟΣ» Ν.Χ. 835 στο λιμάνι της Λαγκάδας Χίου. Από το Λιμενικό Σταθμό Οινουσσών του Κεντρικού Λιμεναρχείου Χίου που διενεργεί την προανάκριση παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Βορείου Αιγαίου. 

*****

Τις μεσημβρινές ώρες χθες, ενημερώθηκε η Λιμενική Αρχή της Σητείας για την ύπαρξη ενός 55χρονου ημεδαπού ο οποίος ανασύρθηκε χωρίς τις αισθήσεις του, από τη θαλάσσια περιοχή «ΠΛΑΚΟΠΟΥΛΕΣ» Παλαίκαστρου του Δήμου Σητείας. Στον 55χρονο παρασχέθηκαν οι πρώτες βοήθειες με τη χρήση απινιδωτή με αρνητικά αποτελέσματα. Στη συνέχεια, ο 55χρονος διακομίστηκε με ασθενοφόρο όχημα στο Γενικό Νοσοκομείο-Κέντρο Υγείας Σητείας, όπου διαπιστώθηκε ο θάνατός του. Από το Λιμεναρχείο Σητείας που διενεργεί την προανάκριση παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Ηρακλείου. 

*****

	Τις απογευματινές ώρες χθες, ενημερώθηκε η Λιμενική Αρχή της Αιδηψού για τον τραυματισμό ενός 44χρονου αλλοδαπού (υπήκοος Αιγύπτου) αλιεργάτη ενός αλιευτικού (Α/Κ) σκάφους, το οποίο ελλιμενιζόταν στο αλιευτικό καταφύγιο «ΑΓΙΟΥ ΓΕΩΡΓΙΟΥ» Λιχάδος Ευβοίας. Συγκεκριμένα, ο 44χρονος, κατά την επιβίβασή του από την προβλήτα στο σκάφος, γλίστρησε και έπεσε στη θάλασσα με αποτέλεσμα να τραυματιστεί στο κεφάλι. Ο τραυματίας διακομίστηκε με ασθενοφόρο όχημα του ΕΚΑΒ αρχικά στο Κέντρο Υγείας Ιστιαίας και στη συνέχεια στο Γενικό Νοσοκομείο Χαλκίδας για τη διενέργεια περαιτέρω ιατρικών εξετάσεων. Προανάκριση διενεργείται από το Λιμεναρχείο Αιδηψού. 
*****
	Τις απογευματινές ώρες χθες ενημερώθηκαν οι Λιμενικές Αρχές του Γυθείου και της Νεάπολης Βοιών από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ για την ύπαρξη ενός 50χρονου αλλοδαπού (υπήκοος Ουκρανίας)ναυτικού, ο οποίος έχρηζε άμεσης νοσοκομειακής περίθαλψης. Ο 50χρονος αλλοδαπός, μέλος πληρώματος (ειδικότητας μάγειρα) ενός φορτηγού (Φ/Γ) πλοίου σημαίας Μάλτας, το οποίο έπλεε στη θαλάσσια περιοχή 22 ν.μ. νότια-νοτιοανατολικά του Γυθείου, παρελήφθη από ένα Περιπολικό σκάφος Λ.Σ.-ΕΛ.ΑΚΤ. (Π.Λ.Σ.) και μεταφέρθηκε στο λιμάνι του Γυθείου, από όπου διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Σπάρτης για παροχή ιατρικής περίθαλψης. 

